
                                            מישיבת ועדת העליה, הקליטה והתפוצות

סדר היום:  	הצעה לסדר היום (דיון מהיר): ציון 60 שנה לניצחון על גרמניה הנאצית של חבר 
                       הכנסת יורי שטרן.

נכחו:

חברי הוועדה:   קולט אביטל – היו"ר 
                          יגאל יאסינוב
                          מרינה סולודקין
                          יורי שטרן

מוזמנים:
ד"ר מרינה סולודקין		-סגנית השרה, המשרד לקליטת העלייה
אריה קורת				- מנהל אגף קליטה בקהילה, המשרד לקליטת העלייה
תמר אברמוביץ			- דוברת המשרד לקליטת עלייה 
שאול דלאל				- עוזר בכיר לסמנכ"ל משרד הביטחון
רס"ן נעה אזולאי			- רמ"ד זהות ישראלית יהודית באכ"א
דוד שכטר				- יועץ השר, המשרד לענייני תפוצות, חברה וירושלים
ירון זיידמן				- חטיבת תפוצות, משרד החוץ
שרה וידר				- מפקחת היסטוריה ואזרחות בחמ"ד, משרד החינוך
משה טסטה				- מרכז האירגונים לניצולי השואה
ברוך שוב 				- יו"ר אירגון הפרטיזנים
נח פלוג				- יו"ר מרכז האירגונים לניצולי השואה
יחיאל לקט				- יו"ר קרן קיימת לישראל
מיכאל מירו				- מנהל חטיבת החדשות ב"קול ישראל"
מרים גרייבר				- נשיאת הדסה ישראל
דינה חן				- יו"ר ועדת חינוך, הדסה ישראל (ניצולת שואה)
צבי קן-תור				- סגן ראש "נתיב" משרד ראש הממשלה
ד"ר מלה תבורי			- "נתיב", משרד ראש הממשלה
מיכאל גינקר				- מנהל היחידה לקליטה ועלייה, מרכז השילטון המקומי
גלעד דוד				- מנהל אתר יד לשריון לטרון
מיכאל אלשנסקי			- יו"ר אירגון יוצאי בלרוס
דוד לוין				- יו"ר התאחדות יוצאי אוקראינה
אברהם כהן				- יו"ר אירגון נכי מלחמה
גיטה קאופמן			- יו"ר עמותת ניצולי מחנות ריכוז וגיטאות
סרגיי סושון				- סגן יו"ר עמותת ניצולי מחנות ריכוז וגיטאות
איתן גינת				- יו"ר מחתרת צרפת
לילי גינת 				- ותיקי המחתרת היהודית בצרפת
גלידר איגור				 - יו"ר הרשות העירונית לקליטת עלייה בחיפה
נינה זסלבסקי			 - דוברת הרשות העירונית לקליטת עלייה בחיפה


מנהלת הוועדה:	דנה גורדון

רשמת פרלמנטרית:	רותי וייס



   הצעה לסדר היום (דיון מהיר): ציון 60 שנה לניצחון על גרמניה הנאצית של חה"כ יורי שטרן


היו"ר קולט אביטל:

בוקר טוב. אני מתכבדת לפתוח את ישיבת ועדת העלייה הקליטה והתפוצות ואנחנו רוצים להתקדם. קיימנו לפני הפגרה ישיבה בנושא ציון 60 שנה לניצחון על הנאצים. שמענו אז סקירות של גופים שונים וההכנות שלהם לאירועי שנת השישים. היינו אז תלויים בהחלטת הממשלה אם וכמה כסף הממשלה תקצה לזה. ממה שקיבלתי כמידע אנחנו יכולים היום להיות קצת יותר  שקטים ולשמוע את הבשורה שהממשלה הקצתה לכל האירועים יחד 10 מליון שקלים ואנחנו עוד מעט נקבל גם את הפירוט. 

מרינה סולודקין:		

	יש במשרד הקליטה 2 מליון שקלים נוספים, אחרי שהם יעברו.

היו"ר קולט אביטל:

	אם הם יעברו, 

יגאל יאסינוב:

	הם יעברו. השבוע הם בוועדת כספים. ההסכם עם המדינה נחתם והסעיפים כבר הוגדרו. 

היו"ר קולט אביטל:

	בואו קודם כל נבנה על מה שהוחלט, ועל מה שיש. בואו נבדוק את ה 10 מליון האלה ואיך הם יוקצו ולאיזה מטרות הם יוקצו, ובואו נראה כיוון שהדאגה שלנו הייתה לאירועים שתכננו ביד ושם ולאירוע שתוכנן בלטרון. בואו קודם כל נטפל בשני הדברים האלה. אני מברכת על זה שיש אפשרות לפחות על הנייר, חתומה, שעוד 2 מליון יועברו על ידי משרד הקליטה, זאת אומרת שיהיה תקציב של 12 מליון, על כך שמעתי רק הרגע. כרגע אין לנו אותם עדיין ואנחנו רוצים לקוות שוועדת הכספים לא תעכב את זה ושהממשלה לא תעכב את זה. בואו קודם כל נדבר על מה שיש בטוח,  ואולי, לפני שנתחיל בדיון אני רוצה לברך את חברתנו חברת הכנסת מרינה סולודקין שבינתיים התמנתה סגנית שר והיום משתתפת פה בישיבה הזאת גם כסגנית שרת הקליטה וגם בתוקף העובדה שהיא מטעם הוועדה הזאת הייתה אחראית לריכוז כל הנושא ופה זהו צרוף מקרים טוב ומצוין כיוון שהיא עכשיו תוכל, אני מקווה, להתייחס לסכומים שהממשלה תקצה. אני קיבלתי איזשהו דיווח ויש לי פה את החלטת הממשלה. אני לא יודעת אם עדיין יש אפשרות לערער, אני יודעת שהוקצו סכומים כמו 2 מליון להנפקת מדליה ובול והשאלה אם באמת צריך סכומים כאלה כאשר אולי, יש צרכים יותר דחופים. בבקשה מרינה. 

מרינה סולודקין:

	אני חושבת שזה טוב יותר בגלל שסכום של 10 מליון זה במשרד של שר התפוצות שנשמע ממנו אחר כך כי המשרד שלנו רק בתפקיד מסייע. לצערי הרב אנחנו לא בתפקיד המוביל שיכולנו להיות. בגלל זה אנחנו צריכים לשמוע את משרד התפוצות בירושלים ואחר כך אני אגיד מה מתוכנן במשרדנו ואיזה תוכניות יש לנו בקשר ל 2 המיליון הנוספים שאוטוטו צריכים להגיע למשרד. 

היו"ר קולט אביטל:

	אוקי. נציג השר שרנסקי בבקשה. יש לפני את החלטת הממשלה אבל אני מציעה שאולי אתה תפרט בפני כל הנוכחים את תוכנה.  





דוד שכטר:

	בראשית דברי אני רוצה לברך את הגברת סולודקין על המינוי ואני רוצה לאחל לך הצלחה מכל הלב ושתהיה עבודה פוריה. לגבי האירועים. אנחנו קיבלנו 10 מליון שקלים לפי התוכנית הכלכלית חברתית. אנחנו מארגנים אירוע רב משתתפים בלטרון אליו יגיעו אנשים מכל הארץ. אנחנו מתכוונים להביא לאמפיתיאטרון בלטרון כ 8000 וטרנים, 

היו"ר קולט אביטל:

	 אתם מסיעים אותם? 

אריה קורת:

	המשרד לקח על עצמו לגייס,

היו"ר קולט אביטל:

	אריה, בוא נקשיב לו קודם. תגיד בבקשה איך אתם משתמשים בכסף. 

דוד שכטר:

	 אנחנו זה לא רק המשרד שלנו. אנחנו בעצם מתאמים את הפעולות בין כל המשרדים. 

היו"ר קולט אביטל:

	תגיד לי בבקשה. קיבלתם 10 מיליון. אולי נלך בצורה מסודרת ותגיד לנו על מה יוצאו 10  מיליון?

דוד שכטר:

	 אז לאירוע האומנותי בלטרון יוצאו מליון ו 750 אלף שקלים. לאירועים ברשויות מקומיות,  3 מיליון ו 750 אלף שקלים. הנפקת מדליות, כ 2 מליון שקלים.  

היו"ר קולט אביטל:

	 יפה. אפשר לבקש ממך פה הבהרה. 2 מיליון שקל הנפקת מדליות, בבקשה תאמר לי, מה זה השני מיליון האלה. אתם מחזירים לאירגונים שהוציאו מדליות? אתם נותנים את הכסף לחברה הממשלתית למדליות שהיא חברה מסחרית, למה הולך כל כך הרבה כסף, 2 מיליון, לסעיף הזה?

דוד שכטר:

	 אם קבענו בהתחלה שפשוט נחזיר לאירגון הווטרנים ונכי המלחמה את הכסף שהם השקיעו בהנפקת מדליה משלהם, אבל מסתבר שזה פשוט בלתי אפשרי כי הם עשו את זה דרך חברה פרטית ואנחנו כמשרד ממשלתי פשוט איננו יכולים. 

היו"ר קולט אביטל:

	אז מה אתם הולכים לעשות עם 2 מיליון, לבזבז אותם על מדליה אחרת.

דוד שכטר:

	 כן, אנחנו נוציא מדליה אחרת.

היו"ר קולט אביטל:

	שני מליון שקל? אחרי שכבר עשו מדליה? אבל החברה הממשלתית למדליות, פה נאמר לנו פעם שעברה, בפורום הזה, ראשית, שיש מדליה שכבר הונפקה ודבר שני, שהחברה הממשלתית למדליות היא חברה מסחרית שמנפיקה מדליות ומוכרת אותן. וכשאני רוצה מדליה אני קונה בכספי הטוב והיפה בחברה הממשלתית.  למה הממשלה צריכה לתת לה 2 מיליון?
 
יורי שטרן:

	 יתרה מכך. המדפיס שהדפיס את המדליות של ארגוני מלחמת העולם והנכים הוא   צ'כובוי, וזהו אותו אחד שמדפיס עבור החברה הממשלתית למדליות. הרי לחברה הממשלתית למדליות אין מפעלים משלה. 

היו"ר קולט אביטל:

	אז למה לבזבז 2 מליון? זה 2 מליון, זה לא מעט. 	
 
שאול דלאל:

שמי שאול דלאל ואני ממשרד הביטחון. מניסיוני, כרגע לתת לחברה חדשה לייצר מדליה, רק הגלופה תיקח לפחות חודש עד שייצרו אותה. יש כבר גלופה, צ'כובוי הוא ספק מוכר,שמספק למשרדי ממשלה מדליות בנושאים נוספים ומוצרים נוספים. אני חושב שזו תהיה טעות לעצב מדליה מחדש, להתחיל להכין אותה, להכין בד, סרט, לא נגיע ל 9 במאי בזמן. 

היו"ר קולט אביטל:

	אנחנו מסכימים אתך לגמרי.

דוד שכטר:

	 אנחנו לא יכולים כפי שהוסבר לנו לעבוד עם צ'כובוי כי זו חברה פרטית והחברה הממשלתית למדליות כבר עשו מכרז. 

היו"ר קולט אביטל:

	אוקי, הבנו אותך אבל אנחנו מתנגדים לזה כפי שאנחנו יכולים להתנגד כוועדה בכנסת לעצם העובדה שאחרי שכבר הונפקה מדליה והיא קיימת, ללכת להוציא עוד 2 מיליון על מדליה נוספת. 	

יורי שטרן:

	חוץ מזה זה גם הזמן. אם ממשלת ישראל הייתה מזדרזת לתת את התקציב הזה לפני כמה חודשים, לכן הפתרון הוא 

היו"ר קולט אביטל:

	הפתרון הוא שתהיינה לנו המלצות והוועדה שלנו תקבל החלטות. 


יורי שטרן:

	כן, אבל הם יכולים לא דרך החברות, אלא הם יכולים לתקצב את הגוף הציבורי המייצג והגוף הוא זה שבסך הכל מוצא את הכסף לספק זה או אחר. 

היו"ר קולט אביטל:

	 ואם הווטרנים כבר הוציאו את הכסף אז למה לא להחזיר להם?
 
דוד שכטר:

	זו הייתה הכוונה המקורית שלנו, פשוט להחזיר להם את הכסף שהם הוציאו, אבל הוסבר לנו שזה בלתי אפשרי. 

היו"ר קולט אביטל:

	אז הסעיף הזה הוא כרגע, אם אני מבינה אותך, לפחות בסימן שאלה, 2 המיליון, או שהחלטתם לתת אותו לחברה למדליות? החלטתם או לא?

דוד שכטר:

	 כן, החלטנו. 

היו"ר קולט אביטל:

	החלטה לא טובה. אני מבינה שיש גם החלטת ממשלה לתת מיליון וחצי לבול שאף אחד פה לא רצה לקבל אותו.  

 דוד שכטר:

	זה  לא רק בול, זו גם גלויה. 

יורי שטרן:

	אבל באותו עיצוב, 

דוד שכטר:

	נעשה בול עם מעטפת כשבגלויה יהיו סימנים,

יורי שטרן:

	הבול שראינו היה בול שאין בו שום סימן. אנחנו רצינו בול שיתן תמונות של חיילים יהודים או של כל הצבאות. 

היו"ר קולט אביטל:

	הצרה היא יורי, שגם זה מאוחר. מהישיבה הקודמת ועד היום אפשר היה לעשות משהו	. הבול הזה לא מתקבל על דעתנו. אתם מבינים, הממשלה משלמת לממשלה. 
 
מרינה סולודקין:

	הגלויה היא ניסיון לתקן את מה שעשו בבולים. 

היו"ר קולט אביטל:

	אנחנו לא ישבנו בישיבת ממשלה, והתקבלה החלטת ממשלה. עכשיו, נראה לנו, אנחנו כחברי כנסת, ואני מניחה שחלק מהאנשים פה סבורים גם הם שמיליון 750 אלף ללטרון, לעומת 2 מיליון למדליה נוספת, זה לא הגיוני. מיליון וחצי על בול שאף אחד לא כל כך בעדו. בסך הכל כולנו שמחים על כך שיש 10 מיליון אבל היינו רוצים לראות שהכסף הזה, במקום שיעבור מיד אחת של הממשלה ליד השנייה של הממשלה, מהממשלה לחברה למדליות או מהממשלה לרשות הבולים, שזה יינתן לאירועים, שאנשים שבאמת עשו את העבודה יקבלו את המימון לזה. 	
 
דוד שכטר:

	הקצבנו כמעט 4 מליון שקלים לאירועים עבור הקוממיות. זה יהיה ב 70 ערים.  

היו"ר קולט אביטל:

	אני מבינה שיש גם מיליון בשביל המצעד בירושלים. 

יורי שטרן:

	אומר לי צבי קן-תור, וזה כנראה נכון, הרי אנחנו ראינו את הגלויה. השירות הבולאי עשה את עבודתו לפני כן, ללא קשר לתקציב הזה, כחלק מתוכנית העבודה השיגרתית של השירות. הרי כל שנה הוא עושה את זה. לכן אני חושב שאם יש כסף לבול, אז אנחנו צריכים תמורת הכסף הזה לקבל בול אחר, שגם הוא ל 60 שנה ולא נורא שיהיו 2 בולים, אבל שהבול הזה באמת יציין את מה שאנחנו רוצים. בול אחד כבר מתוכנן אותו ראינו ולא אהבנו, אבל הוא כבר תוכנן  כאשר לא היה תקציב מיוחד לזה. למה עכשיו בדיעבד, לתת לשירות הבולאי כסף שתמורת הכסף שהוצא פה, הם יעשו בול שיהיה לפי טעמנו.  לעומת הנושא של מדליה ששם מדובר באנשים חיים שצריכים לקבל במועד את המדליה הזאת, בול, אם הוא ייצא בעוד כמה חודשים זה עדיין טוב, זה עדיין אותה שנה, שנת הניצחון וזה בסדר. 

היו"ר קולט אביטל:

	תודה, מר כהן בבקשה.

אברהם כהן:

	שמי אברהם כהן ואני יושב ראש ארגון נכי המלחמה בנאצים. אנחנו חיכינו כהרגלנו מדי שנה, וכבר מתחילת השנה אנחנו מתכוננים לחגיגת יום הניצחון על גרמניה. ראינו שבממשלה משהו לא הולך כפי שצריך, למרות כל ההבטחות וכל הבלבולים וכל המטפלים. אז אנחנו החלטנו שזה חג חשוב בשבילנו וביחד עם ארגון הווטרנים החלטנו שננפיק מדליה מכובדת. הכנו את זה. באנו לשר הביטחון אמרנו לו, אדוני הנכבד, אנחנו יודעים שכסף אין אבל המדליה היא צורך נפשי בשבילנו, אנה תן לנו את החסות, אנחנו לא מבקשים כסף, המדליה בשבילנו היא דבר קדוש. אנחנו נממן את זה מכיסנו ומכספנו הדלים. לכן שר הביטחון הסכים. 
 
היו"ר קולט אביטל:

	 כמה הוצאתם עד עכשיו מר כהן?

אברהם כהן:

	 אנחנו הוצאנו עד עכשיו 11 אלף מדליות, שזה בערך 250,000 שקלים. ואם נוסיף לזה עוד 30,000 מדליות, זה עדיין לא יגיע למיליון. 
 
היו"ר קולט אביטל:

יש פה דבר מוזר. 

אברהם כהן:

	 זו לא רק בעיה של מדליה נוספת. שר הביטחון הסכים, נתן חסות ואנחנו הדפסנו והוצאנו את המדליה והתעודות הן בחתימת שר הביטחון. תתארו לעצמכם מה יהיה המצב עכשיו? אנחנו נוציא ברחוב מדליה מתחרה שתגיד, רבותי יש עוד מדליה, מדליה ממשלתית שמישהו הוציא, הנה תעודה חתומה. 

יורי שטרן:

	 וזה יבוא עם תעודה של שר הביטחון?
אברהם כהן:

	 לכן אנחנו אמרנו, רבותי, ישנו צ'כובוי שעשה את המדליה. הכל מוכן, עוד שבועיים יש מדליות נוספות ואז מחליט מישהו ללכת לחברה הממשלתית למדליות שמזמינה את המדליות אצל צ'כובוי ואצל אחרים. יש בעיה של תחרות, וזה יעלה פי שלוש. אני אומר דבר אחד מעניין, לפני יומיים לא היה כסף, אתמול היה כסף. אני מדבר כי זה כואב לי. החבר'ה שלנו מדברים מתוך עוני. אנחנו דאגנו איזו בושה וחרפה. אתמול שלחתי מכתב לשרנסקי, אני אסביר את העניין. אין כל מניעה לעשות את הדבר בכבוד ושהמדליה הזו תעבור דרך החברה הממשלתית או בלי החברה הממשלתית, להמשיך ולהוציא את אותה מדליה. 

היו"ר קולט אביטל:

	מר כהן, תודה. בניגוד למה שאני עושה בדרך כלל אני רוצה להגיד שכל מילה שאברהם כהן אמר היא בסלע. זאת מדליה מאוד יפה, נעביר אותה, היא עלתה הרבה פחות. היא כבר הונפקה.  אם אנחנו כממשלה רוצים היום לזרוק כסף דרך החלון, אז ננפיק עוד מדליה ועוד בול ונבזבז עוד כספי ציבור. אבל יש פה מדליה, היא קיימת, היא טובה. אני חושבת שאפשר להתגבר על הבעיה המינהלית ולמצוא את הדרך. מה עוד שזה עבר דרך משרד הביטחון, שיש עם זה תעודה, אין יותר מכובד מזה. אני רוצה להעביר את המדליה, זו מדליה מאוד מכובדת, מאוד יפה. מר כהן תבורכו על מה שעשיתם. חברת הכנסת סגנית השרה, מרינה בבקשה. 

מרינה סולודקין:

	 נכנסתי לפני שבוע למשרד הקליטה ומייד, ביחד עם סגל של משרד הקליטה ובכירים,  התחלתי לברר במה אנחנו מוכנים לחגיגות 60 שנה לניצחון על גרמניה הנאצית ובמה איננו מוכנים. אני רוצה לומר לכם ממה שבררתי, שלפני שנה במשרד הקליטה, כל עניין החגיגות היה נדון ולצערי הרב משרד הקליטה רק מסייע בחגיגות הניצחון ואינו מוביל. הרעיון הזה לא היה מקובל עלי אבל לפי הקונספט שאנחנו רק מסייעים אז משרד הקליטה נותן 10 אוטובוסים לאירוע ביד ושם, 50 אוטובוסים בלטרון. 
 
היו"ר קולט אביטל:

	אני יכולה לבקש, כיוון שיהיה גם טקס בכנסת, יש אוטובוסים גם לכנסת? 

אריה קורת:

	 נוסיף אוטובוסים גם לכנסת. 

מרינה סולודקין:

	יושב כאן אריה קורת, יושב ראש אגף במשרד הקליטה שהוא אחראי על הנושאים האלה.   

אריה קורת:

	הוספנו עוד 4  אוטובוסים לכנסת.

מרינה סולודקין:

	ישנן חגיגות בתיאטרון, זה הצגות של אידיש שפיל באידיש, עם תרגום לשפה הרוסית בשלושה ערים. חיפה, באר שבע ותל אביב.  המשרד גם העביר כסף לרשויות וכל הסכום שהמשרד תכנן, לפני שחבר הכנסת יאסינוב דאג על ההסכמים הקואליציונים, 

היו"ר קולט אביטל:

	 זה הכסף שמוקצה על ידי הממשלה?

מרינה סולודקין:

	לא, זה כסף נפרד שאינו קשור בכלל. 

היו"ר קולט אביטל:

	אז העיריות מקבלות יותר בעצם. 
 
מיכאל גילקר:

	לא כתוספת. במקום התוכניות השגרתיות הרגילות. מבטלים את זה ומקבלים את זה. אבל התקציב הזה ממשרדו של השר שרנסקי זה בנוסף. 	

מרינה סולודקין:

	מה שאני אומרת הוא שכל הסכום היה מתוכנן בשווי של מיליון וחצי, זה היה המבנה. בעזרת השינוי המשרד צריך לקבל כי היה תהליך במשרד האוצר והשבוע תהיה העברת כסף דרך וועדת הכספים למשרד. זה שני מיליון ובמשרד מתוכנן, בגלל שיש זעקה מהשטח, שהדבר החשוב ביותר, חוץ מאירועים כלל ארציים, חשוב שיהיו אירועים ברשויות. עוד מיליון לרשויות ומיליון לאירועים מרכזיים. אם אריה יוכל לפרט את מה שנעשה עם הכסף הנוסף אני אודה לו. מה שאני אומרת, חשוב מאוד, הרשויות הן כל הערים בהן יש ריכוז של עולים. דבר נוסף, לא חשבתי שזה מספיק. חשבתי בגלל שאני קצת מכירה את המנטליות של הווטרנים של מלחמת  העולם השנייה, ומה שנהוג במקרים האלה. הבאתי נושא לדיון במשרד, חשבתי על מתנות שזה שעון עם 
 
היו"ר קולט אביטל:

	 מתנות למי?

מרינה סולודקין:

	לווטרנים. 

היו"ר קולט אביטל:

	לכל הווטרנים?

מרינה סולודקין:

	כן. חשבתי על שעון יד. לצערי הרב קיבלתי תשובה שלילית, למה? כי אני נכנסתי בתחילת אפריל ויש לנו אירועים במאי. אבל אני חושבת שאני אפנה למשרד ראש הממשלה בנושא זה,  כי אני חושבת שהמתנה האישית היא מאוד חשובה לווטרנים. אני אפנה אולי בדקה התשעים ואבדוק אם ניתן לעשות משהו גם בנושא זה. 


היו"ר קולט אביטל:

	אנחנו פשוט קודם מקבלים מידע על הנושא. כעת ידבר אריה קורת ואחריו מר שוב. 	

אריה קורת:

	 קודם כל צריך לעשות אבחנה בין מה שיש ובין מה שיהיה. אני מדבר קודם כל על מה שיש לפי דברי הסגנית, זה מה שיש וזה מה שיצא לפועל אותם שלושה פרוייקטים בדרך הרשויות, זה האידיש שפיל וזה ההיסעים של עולים לאירועים הממלכתיים ביד ושם בלטרון ובכנסת. ברגע שהכספים המיועדים יגיעו למשרד נבנה תבחינים אחידים בשיוויוניות ונחלק אותם לרשויות לצורך תיגבור הפעילות שלהם בנושא של ה 9 במאי. ייתרת הכסף נשב ונבנה תוכנית של פעילויות ארציות משלימות. חשבנו למשל על קונצרט גאלה לעולים הווטרנים ופעילויות אחרות. אבל זה כאמור נצטרך לשבת על התוכנית הסופית כאשר הכסף יגיע למשרד. 


היו"ר קולט אביטל:

	תודה.  מר שוב בבקשה.

ברוך שוב:

	אני בפעם השנייה פה בישיבה ואני מרגיש קצת זר. מדברים פה כל מיני דברים על ווטרנים, אני לא יודע על מי מדברים. מדברים על נושאים אחרים, כל הזמן מדברים על נושא שחוזר על עצמו שהוא בעצם וטרנים רוסיים. עכשיו אני אציג את עצמי. אני וטרן רוסי. איתרע מזלי שבאתי ב 1945 אחרי לחימה פרטיזנית בגיטאות.  

היו"ר קולט אביטל:

	 מר שוב, הקשבנו גם בפעם שעברה,  אנחנו יודעים, 

ברוך שוב:

	 מלפני שבוע שבועיים ועד היום שום דבר לא השתנה. עכשיו אני מקבל הזמנה להופיע בכנסת. מופיעים יושב ראש אירגון נכי המלחמה, יושב ראש ברית ותיקי מלחמה, אני מניח שזה אירגונים רוסיים או בכל אופן אנשים שבאו מרוסיה. אני לא רואה פה אף ארגון אחר שלחם כנגד הנאצים ואותנו שאנחנו לחמנו, גם לא מזכירים. אנחנו לא מופיעים בהזמנה ואנחנו צריכים לבוא בתור סטטיסטיים. שנית.  מדברים פה על מדליה. המדליה הוצעה על ידי אירגון של נכים. 

יורי שטרן:

	 אין שם שם האירגון בכלל. זה כתוב ללוחמים. 

ברוך שוב:

	 סליחה, אני יודע מה שאני מדבר. תן לי לגמור. 

היו"ר קולט אביטל:

	רגע,  אתם גם הצעתם מדליה, הוצאתם מדליה?

ברוך שוב:

	 לא, מה פתאום?


היו"ר קולט אביטל:

	אז למה אתה בא בטענות אליהם? 

ברוך שוב:

	 אני לא בא בטענות אני רק אומר שאת המדליה הזאת יחלק שר הביטחון שלי, והוא שלי 
כמו שלו. ואם אתם רוצים לחלק מדליות אז תחלקו לכל הלוחמים.

היו"ר קולט אביטל:

	זה בדיוק מה שיהיה. 

ברוך שוב:

	 אני עד היום רק שומע שיש 100 איש שמוזמנים על ידי משרד הביטחון לתת להם מדליות בכבוד. אני לא שמעתי שפנו אלי אפילו פעם אחת ושאלו אולי יש לכם באירגון אנשים שרוצים לבוא. אולי תבואו עשרה, עשרים איש. מה זה? מאה אלף יהודים נלחמו במחתרות באירופה מול 500,000 מגוייסים בצבא האדום, אז לנו אין כבר מה לומר בזה?  	
היו"ר קולט אביטל:

	 תודה רבה. 

ברוך שוב:

	 לא גמרתי. עוד מילה אחת.  יש בול. הוציאו בול. יש בו שני בולים. אחד למחתרות ואחד לצבא. לא מוצא חן בעיני מישהו שאין שם מספיק הבלטה לחיל הרוסי. 
 
מרינה סולודקין:

	 גם האמריקאים, גם האנגלים גם הצרפתים בגלל שזו הייתה ברית.  אתה לא זוכר שזו הייתה ברית?

ברוך שוב:

	 אז תוציאו בול חדש, מה זה חשוב. 

מרינה סולודקין:

	לנו זה חשוב לזיכרון ההיסטורי. 	

ברוך שוב:

	אני מזכיר לך איפה אנחנו עומדים. אנחנו פה יושבים בישיבה אינטרסנטית וזה לא יכול להיות. הניצחון הוא של כולנו רבותי. שלי כמו של אותו מגוייס במלחמת העולם השנייה. 
 
היו"ר קולט אביטל:

תודה רבה. אני מבקשת מכם. אנחנו נתכנסנו פה למרות שפגרה. אנחנו דואגים לנושא ולא כדי שיהודים יריבו עם יהודים מי יותר שווה. אני מבקשת. 

ברוך שוב:

	 תודה רבה. זה התשובה הלא נכונה, אני רב? 

היו"ר קולט אביטל:

	סליחה. דיברת, הקשבנו לך, אין שום סיבה שהאירגון שלך לא יהיה מיוצג, בשביל זה הוזמנת לכאן היום. בשביל זה הוזמנת לכאן פעם שעברה. אם יש לך בעיות אז ננסה לראות איך פותרים אותן. אם לא הזמינו אותך למשרד הביטחון, אנה בטובך פנה למשרד הביטחון. אין לאף אחד רצון לעשוק אף אחד. אנחנו רוצים פה לכבד את כולם. אין מקום לכל הסיפורים ולכל ההיעלבויות. תשימו את זה בצד ובואו נראה איך כולם יכולים לעבוד ביחד, די. 
 
דוד שכטר:

	מהתחלה תכננו שנעשה את הנפקת המדליה וכל האירועים כלפי כל המשתתפים במלחמה, כולם בלי יוצא מהכלל. 

היו"ר קולט אביטל:

	אם יש איזושהי טעות אני מבקשת להוסיף את האירגון. 
	
איתן גינת:

	אני הוזמנתי כיושב ראש של ותיקי המחתרת היהודית בצרפת בזמן מלחמת העולם. אנחנו היינו לוחמים מוכרים היטב באירופה, מיוחדים ביותר עם הצלחות רבות ביותר, גם בהצלת יהודים וגם במובן הצבאי בלחימה. אינני מבין את האינפלציה הזו של המדליות. אנחנו הגשנו את התיקים שלנו כל אחד למשרד הביטחון לפני מספר שנים וקיבלנו מדליות ממשרד הביטחון כלוחמי המחתרת נגד הנאצים,  מדליות יפות. אני חושב שצריך לכבד את המדליות האלו ולא להרבות בעוד מדליות. זה לא שייך לרוסים ולא לצרפתים אלא לחמנו כיהודים. לכן בקשר למדליות אני מבקש לחשוב היטב אם יש מקום להוציא מדליות נוספות. אבל אם מאיזשהן סיבות   יש עודף כסף ולא יודעים מה לעשות עם הכסף, אם כן רוצים להוציא מדליה נוספת, אדרבה, אז תואילו גם לרשום אותנו, אנחנו לוחמי המחתרת האמיתיים נגד הנאצים.  

אברהם כהן:

	אני רוצה להגיד לך תשובה,

היו"ר קולט אביטל:

	 מר כהן, אני מבקשת מספיק עם ההפרעות. 

איתן גינת:

	תנו לי לסיים בבקשה. אני מדבר כאן על דבר שכמעט כולכם לא מכירים ולא יודעים מה הייתה המחתרת היהודית בצרפת וזה חבל ביותר כי היא הייתה מחתרת נפלאה מבחינת התוצאות. יש לי כאן בקשה. אנחנו לא ביקשנו תקציבים אף פעם באף חג. אנחנו ב 1982 בנינו ביד ושם,  

היו"ר קולט אביטל:

	 מי מתאם את כל הגופים והארגונים האלה? הגוף הציבורי שלך, יורי,  לא מתאם בין כל האירגונים? 
 
יורי שטרן:

	 כן, אני הזמנתי אותו.


היו"ר קולט אביטל:

	אפשר לסדר שכולם יהיו מיוצגים בפורום?

יורי שטרן:

	 בוודאי. זה מה שאנחנו עושים. 

היו"ר קולט אביטל:

	תודה. בבקשה לסיים. 

איתן גינת:

	 ב 1982 הקמנו ביד ושם את האודיטוריום, האודיטוריום של יד ושם נבנה על ידינו בכספים שלנו. ושם כתוב גם כן להנצחת החללים של המחתרת. אנחנו אף פעם לא פנינו לאף גוף ולאף מקום בכדי לקבל תקציבים, אבל עכשיו,
 
היו"ר קולט אביטל:

	 אני רוצה לשאול אותך. אתה הוזמנת לכאן כי אנחנו רוצים שכל מי שהיה במחתרות ישותף בכל האירועים. אתם שותפים לאירועים, אתם שותפים לכל מה שיקרה כאן. זה מה שחשוב לנו לדעת היום. 

איתן גינת:

	אנחנו כל שנה וגם השנה מקיימים באודיטוריום הזה טכס של הנצחת החללים שלנו וטקס של זיכרון על הניצחון וכו' ואתם מוזמנים כולכם. השנה היה המאורע הגדול ביותר. קיבלנו הודעה שמאה וחמישים אנשים מצרפת באים באופן מיוחד כדי להשתתף אצלנו. 
 
היו"ר קולט אביטל:

	אתם תהיו מיוצגים בעצרת בלטרון?

איתן גינת:

	אינני יודע. 

דוד שכטר:

	 כולם יהיו מיוצגים. 

היו"ר קולט אביטל:

	 סליחה, מישהו צריך לדאוג לזה שכולם יהיו מיוצגים. 

איתן גינת:

	 המספר של הוותיקים מצטמצם מיום ליום. אבל זו הפעם הראשונה שיש לנו בקשה. סוף סוף יצא לאור הספר הזה שמפגיש את הלוחמה של היהודים בצרפת בזמן המלחמה עם השמות וקורות חיים של כ 600 לוחמים. היינו כמה אלפים ואלו מה שנשארו בחיים. אני חושב שרצוי לתרגם את הספר הזה לעברית בכדי לחלק אותו בין התלמידים. רצוי מאוד שהילדים והנכדים שלנו יידעו מה היה בזמן המלחמה, הם לא יודעים.  

היו"ר קולט אביטל:

	 תודה רבה.

איתן גינת:

	 לכן יש לי שאלה אם אפשר להגיש בקשה לתקציב. התקציב הדרוש הוא אולי 50 או 100 אלף שקלים בסך הכל. 

היו"ר קולט אביטל:

	אני חושבת שכן ואני מציעה שתגישו את זה למשרד של השר שרנסקי ואנחנו בהחלט נתמוך בדבר כזה. מר משה טסטה, בבקשה.  

משה טסטה:

	אני רוצה להזכיר שהשואה הייתה בכל אירופה. היא הייתה בארצות רבות וכאן חסרים רבים מארצות שונות שלא הוזמנו לכאן. אני הגעתי לכאן במקרה.

היו"ר קולט אביטל:

	מה זה נקרא במקרה?

משה טסטה:

	כשנודע לי שמתקיימת כאן ישיבה פניתי וביקשתי להיות מוזמן. ישנן ארצות אחרות שלחמו והנציגים אינם כאן. לא כולם נמצאים ועובדה שכאן לא נמצאים אירגונים של ארצות הבלקן, הם אינם נוכחים כאן. לא מאיטליה, לא מספרד. היו שם לוחמים, וכאשר בונים כאן תוכנית והתרגום הוא רק ברוסית. כאשר יבואו לכאן לוחמים מארצות אחרות הם רוצים לשמוע תרגום גם בשפות אחרות. 

מרינה סולודקין:

	זה אידיש שפיל. 	

משה טסטה:

	 לא כולם באידיש שפיל. יש יהודים ספרדים. 

מרינה סולודקין:

	אבל הרוב.

משה טסטה:

	הרוב שהושמד היהודים הספרדים, 98 אחוזים מהקהילות הושמדו וכאן נשארו ניצולים. שם אין ניצולים וצריך להזכיר. לא רק אידיש הייתה בתוך הגולה. הייתה גם לדינו, גם איטלקית. אז האידיש שפיל בכל מקום מופיע, אז אני יודע. אני יושב ביד ושם ודאגתי ששם באירוע שיהיה בשמיני למאי יהיה גם אידיש וגם לדינו. לכן אני חושב. אני עדיין לא מבין למה צריך לתת למועצות המקומיות את התקציבים. יש אירגונים שיכולים לבצע את הפעילויות האלה פי כמה יותר טוב מאשר המועצות, השאלה היא אם העיריות יתנו את הכסף כתוספת או שזה יילך לאיזה פעולות אחרות שלנו האירגונים חשוב שהעניין הזה יתבצע. 
 

היו"ר קולט אביטל:

	 בשם איזה אירגון אתה מדבר?

משה טסטה:

	דור ההמשך של יוצאי מקדוניה ומלבד זאת אני חבר מרכז האירגונים. 
 
היו"ר קולט אביטל:

	 אין לאף אחד פה רצון חלילה לפגוע באף ארגון, אני חוזרת על זה.  

אריה קורת:

	 סליחה ברשותך, צריך לעשות הפרדה בין הפעולות הממלכתיות שבאחריות הוועדה שבראשה עומד השר שרנסקי לבין הפעילות הייחודית של המשרד שנותן לעולים בלבד. צריך להבחין בין הדברים. עשינו הפרדה ובאנו והצענו את הפרוייקטים שהמשרד כמשרד לעולים החדשים שעלו ב 10 השנים האחרונות. 
 
היו"ר קולט אביטל:

	סליחה, אנחנו הבנו את זה אבל יש פה בעיה. אני מבקשת. הזמנו את מרכז הארגונים. חשבנו לתומנו, אני  מודה, יכול להיות שאני תמימה,  חשבתי שבמרכז הארגונים שמשתתף בתכנון בלטרון, ביד ושם, בכל מקום, כל האירגונים מיוצגים. אם אני טעיתי אני מבקשת שכל מי שהרגיש שהוא לא ברשימה ולא מוזמן, יואילו לעשות לנו רשימה. כי העניין שלנו יש הוא שאף אחד לא ירגיש פה שחס וחלילה הוא לא שותף. כל אחד לחם, והיה רזיסטונס בצרפת והם היו באמת בלתי רגילים, והיה בהולנד, והיה באיטליה והיה במקדוניה וכולם צריכים להיות מיוצגים ושותפים לאירועים הממלכתיים. מה שכל אירגון עושה לבד, זו זכותו. אבל אם אנחנו על ידי זה שהזמנו את מרכז האירגונים לא הזמנו את כולם כי חשבנו שהוא מייצג את כולם, אז אנה, הביאו לנו רשימות, תודיעו לנו בבקשה מי עוד, מי צריך להיות סביב השולחן, אנחנו נשמח לכלול את כולם. טסטה, יש לך עוד בעיה? 


משה טסטה:

	אני מציע להוסיף עוד אדם אחד בתוך הדוברים כדי שהם לא יהיו רק מסוג אחד. את יושב ראש ניצולי השואה של יוון.

היו"ר קולט אביטל:

	אנחנו נשב ונבדוק. יש לנו בסך הכל שעה ורבע באודיטוריום באותו אירוע. ישנו גם מר שוב שפנה אלינו והסב את תשומת ליבנו שלפני שהגיעו כל הווטרנים מרוסיה היו עוד מאה אלף אנשים בארץ. גם הוא ביקש. ננסה לבדוק מה ניתן לעשות כדי להרחיב את רשימת הדוברים אבל כל אחד יצטרך לדבר פחות, זה הכל.  

נח פלוג:

	פשוט הבהרה. כל החברים האלה גם אברהם כהן, גם ברוך שוב, גם טסטה, גם נציגי הניצולים מברית המועצות לשעבר, כולם חברים במרכז האירגונים. אני מציע שבכל גוף במרכז האירגונים של ניצולי השואה, שבכל הפעילויות האלה של הגוף הציבורי, ברוך שוב הוא יושב ראש ועדת ההנצחה אצלנו וטסטה הוא יושב ראש ועדת האירגון, ששני החברים האלה ישותפו בכל ההכנות ואז לא יהיו בעיות. טסטה מייצג קבוצה של יהודים ספרדים, יוונים ויגוסלבים וזה חשוב מאוד. 
 

היו"ר קולט אביטל:

	אתה צודק ואסור לשכוח את זה. תודה רבה נח. מיכאל בבקשה. 
	
משה טסטה:

	אלה שבנו את המדינה הם לא קיימים, 

היו"ר קולט אביטל:

	 טסטה. שב בשקט. אני אחזור אליך אני מבטיחה.  מיכאל גינקר בבקשה. 

מיכאל גינקר:

	שמי מיכאל גינקר ואני יועץ לענייני קליטה במרכז השלטון המקומי. מדי שנה הרשויות המקומיות בשיתוף עם ארגוני וטרנים, נכים וכל מיני התאחדויות עולים מקיימים אירועים לציון הניצחון על הנאצים. השנה לאור המצוקה התקציבית שיש ברשויות המקומיות ולאור העובדה שיש לנו שנה לא רגילה אלא השנה השישים, ביקשנו תיגבור תקציבי. חלוקת התקציב כאן היא עניין מאוד רגיש. ביקשנו תוספת של 3 מיליון 750 אלף שקלים. החישוב נעשה באופן כללי. ההערכה שלנו היא שיש לנו 75 רשויות מהן קיבלנו מידע על תכנון האירועים בצורה מסודרת.  בממוצע כל רשות מבקשת ממרכז השילטון המקומי כ 50,000 שקלים. אני מבקש לרשום בפרוטוקול. אנחנו רוצים שהחלוקה תתבצע כמובן דרך משרד הקליטה, אבל הקריטריונים לקביעת רשימת הרשויות יעשו על ידי הוועדה בשיתוף כמובן עם משרד הקליטה ומרכז השילטון המקומי ובהתחשב בדעתם של אירגוני הווטרנים. 

היו"ר קולט אביטל:

	 אני מקווה שלא אעליב אף אחד אבל אנחנו כאן רוצים להיות בטוחים שהכסף הזה באמת יילך לפרוייקטים, שתהיה עליו ביקורת, שהוא לא ייספג בתוך אישזהו חור שחור של תקציבים. 
 
מיכאל גינקר:

	אני מציע עכשיו לקבוע מנגנון של ביקורת ופיקוח מוגבר על הנושא. 

אריה קורת:

	לכן ההצעה שלנו הייתה שהכספים יעברו במשרד הקליטה. אנחנו נפתח תקנה מיוחדת לנושא הזה, יהיו תבחינים אחידים ושיוניים ושקופים בין כל הרשויות. יהיה את כל המעקב שלנו, תהליך הביקורת והפיקוח על המשאבים. 

היו"ר קולט אביטל:

	 תודה רבה.  האדון רצה לדבר, בבקשה. 

מרינה סולודקין:

	הוא סגן נשיא אירגון הווטרנים. הוא ידבר רוסית ויתרגמו אותו. 

משה מלקיס:

	מי שעומד במרכז של כל החגיגות האלה זה הווטרנים ואירגוני הנכים של המלחמה. הם אלה שעצרו את היד של הנאצים. 


אברהם כהן:

	 לא רק הם, 

היו"ר קולט אביטל:

	 מר כהן. מי שמפריע עכשיו זה אתה. אני מבקשת לא להפריע. 

משה מלקיס:

	אני רוצה לציין שעם כל הזכויות שיש לווטרנים מבחינת המלחמה הם חיים כאן בארץ מתחת לקו העוני. אני מבקש שהכסף שמשקיעים בחגיגות האלה, שחלקו לפחות יילך לוותיקי המלחמה עצמם, אולי בצורה  של תלושים, שזה רעיון שמרינה גם דיברה עליו. 
 
היו"ר קולט אביטל:

	יורי, אני מבקשת שתאמר לו לסיים.

משה מלקיס:

 	זה משפט חשוב. כשאני רואה את האנשים שמחטטים באשפה של השוק, אני רואה את ותיקי המלחמה שרעבים לאוכל ולוקחים דברים רקובים שנזרקים בשוק.
 
היו"ר קולט אביטל:

	סליחה, יש עוד 5 אנשים שנרשמו לזכות דיבור, אני מבקשת עכשיו מיושב ראש הרשות בחיפה לדבר בקצרה ואחר כך נשמע מה עושה רשות השידור. 
 
איגור גלידר:

	שמי איגור גלידר ואני יושב ראש הרשות העירונית לקליטת עלייה בחיפה. עד היום למרות שכבר עשינו בחיפה את כל התכנון לקראת החגיגות של ה 9 במאי, שזה אומר המצעד במרכז העיר, שני אירועים גדולים ומופעים, עזרה ומתנות לווטרנים, למרות זאת אנחנו נמצאים במצוקה כלכלית אדירה, גם בגלל שאין לנו תקציב מיוחד לכך וגם בגלל שעם כל התקציבים פה יש בלגן טוטלי. אנחנו היום ב 10 באפריל, 

היו"ר קולט אביטל:

	סליחה, אתה בתור רשות מתוקצב גם על ידי העירייה, נכון? אז אם אני מבינה אותך נכון,  	
איגור גלידר:

 נכון שאנחנו מתוקצבים גם מעירית חיפה וגם מהמשרד לקליטת עלייה וגם אנחנו מתוקצבים מקרנות שאנחנו מגייסים כספים מכל החברים. שימו לב היום אנחנו ב 10 לאפריל. כל הספקים שאנחנו צריכים לסגור, כל התכנונים עד היום, אנחנו לא יודעים את הגבולות של הכסף, אנחנו לא יכולים להתקשר בכל מיני חוזים עד שתקימו את התבחינים שלכם, עד שאנחנו נאשר את התוכניות. בואו נקבע יעדים. אני יושב שם בחיפה בניסיון לסגור דברים, אני צריך לסגור הכל בזמן.  

היו"ר קולט אביטל:

	אתה צודק, תודה רבה. כדי להתקדם, יורי, מה שאני מציעה, הממשלה קיבלה החלטה. אנחנו יודעים ש 3 מיליון 750,000 שקלים הולכים לעיריות. כמה זמן ייקח לכם לשבת לגמור ולהודיע לרשויות המקומיות כמה כל אחת מקבלת? כמה זמן זה יקח לכם?

אריה קורת:

	 מסתבר שזה לא 3 מיליון. מסתבר שזה 3 מיליון באמצעות הוועדה וזה עוד 2 מיליון באמצעות ההסכם הקואליציוני, אז אנחנו מדברים כבר על 5 מיליון. 

יגאל יאסינוב:

	 תחלקו קודם מה שיש לוועדה.
 
אריה קורת:

	תן לי לסיים. ראשית זה הרבה כסף. אנחנו צריכים לומר שהחגיגות לא חייבות להתחיל ולהסתיים עד ה 9 במאי. אפשר גם להמשיך את הפעילויות לאחר כך. 
 
היו"ר קולט אביטל:

	אבל יש אנשים שתכננו אירועים ל 9 במאי. 

אריה קורת:

	 אבל אי אפשר שכל הפעילויות תהיינה ב 9 במאי. 

היו"ר קולט אביטל:

	אין שום סיבה להתחיל עכשיו לתת לי סיבות, 

אריה קורת:

	 סליחה, שאלת אותי שאלה ואני עונה. כל עוד הכסף אינו בתקציב המשרד, אנחנו לא נתחיל ולא נוציא התחייבויות לרשויות. בשלב ראשון אנחנו רק מדברים על סיכומים בעל פה. כל עוד התקציבים האלה, אם זה 5 מיליון או זה 3 מיליון, לא יופיעו בספר התקציב של המשרד, כלומר שיאושרו על ידי ועדת הכספים,  אני מנוע מלהודיע לרשויות או להוציא איזושהי התחייבות בכתב בנושא הזה. 
 
היו"ר קולט אביטל:

	אוקי, זאת הייתה תשובה, תסלח לי,  פקידותית. 


אריה קורת:

	 מה לעשות? אני פקיד ואני לא מתנצל על כך שאני פקיד. 

היו"ר קולט אביטל:

	אני מבקשת ממך, אני הקשבתי לך, אל תפסיק אותי. 	

אריה קורת:

	 את נוזפת בי, 

היו"ר קולט אביטל:

	אני לא נוזפת, תן לי לסיים, 

אריה קורת:

	את אומרת פקיד במובן שלילי ואני לא מוכן לקבל את זה. 

היו"ר קולט אביטל:

	אני חוזרת על מה שאמרתי ואני מבקשת ממך, הפיוזים של כולם קצרים פה היום. זאת  תשובה פקידותית. אני מבקשת,  בהנחה שיש לכם, זה רשום פה, 
 
אריה קורת:

	אני לא יודע אם זה 3 מיליון או 5 מיליון שקלים. 

היו"ר קולט אביטל:

	אתה מוכן שנייה אחת לשתוק ולתת למישהו אחר לסיים משפט, אני מבקשת ממך, אני הקשבתי לך. הצעתי אליך, כתוב על הנייר, 3 מיליון, 750,000 שקלים. אפשר בינתיים להתקדם ולעשות עבודת מטה אפילו אם היא  היפותטית? תוכנית עבודה על מנת להתקדם כך שברגע שיגיע הכסף אתה תוכל באותו היום להודיע לו כמה הוא מקבל או שצריך על זה להעביר החלטת ממשלה? 
 
אריה קורת:

	אין בעיה. 

היו"ר קולט אביטל:

	 אוקי, אז אנחנו יודעים עכשיו היפותטית שיש 3 מיליון 750,000 שקלים, אנחנו לא יודעים על כסף נוסף. צא מתוך הנחה שזה הכסף,  תתחילו בטובכם לעשות איזושהי  עבודת מטה כדי שלא נחכה עד שנדע סופית, כי יש אנשים שמתכננים דברים, 
 
אריה קורת:

	תוך שבוע יש לנו מענה כמה כל רשות תקבל מתוך ה 3.7 מיליון. 
 
היו"ר קולט אביטל:

	יפה. זה כל מה שרציתי לשמוע. תודה רבה, כל הכבוד,  עכשיו נשמע את רשות השידור, מה אתם מתכוונים לעשות.


מיכאל מירו:

	לי קוראים מיכאל מירו למי שלא מכיר, אני מנהל את רשת ב', אני בא בשמו של יוני בן מנחם מנהל קול ישראל וכמובן בשם יוסף בראל מנכ"ל הרשות. אנחנו ברשת ב' של כל ישראל עוסקים בנושא ה 60 שנה לניצחון על גרמניה הנאצית כבר מתחילת השנה. קולט קיבלה ממני פירוט מה עשינו מתחילת השנה, כי הנושא הזה הוא בנפשנו וזה התפקיד שלנו כרדיו, ככלי ציבורי. לפני זמן לא רב יורי שטרן בא לישיבה אצל המנכ"ל בנוכחות מנהלי הטלביזיה והרדיו, ושם סוכם כמובן על היקף שיתוף הפעולה בנושא הזה. גם הטלביזיה תשנס מותניים ותעשה תוכניות מיוחדות. יורי גם התחייב לספק חומרים ותחקירים בנושא הזה. יכול להיות שפה, אני לא יודע, אולי נצטרך תקציבים או דברים כאלה, אבל מה שאני יכול להגיד לכם זה שאנחנו מתכננים המשך טיפול בנושא, תוכניות מיוחדות. ולאור מה שאני שומע, אני ידעתי על הויכוחים בין האירגונים, שכל אחד מרגיש שהוא לא מיוצג,  אני מתחייב פה מעל הבמה הזאת בצורה נחרצת לחלוטין, שלא יהיה ארגון אחד שלא ייוצג אצלנו. מה שאני מבקש שאם זה יבוא דרך יורי או דרך האירגונים שלכם, כל מי שרוצה ייצוג פשוט שיפנה אלינו. אנחנו עושים כל כך הרבה תוכניות על הנושא הזה,  אין שום בעיה לשלב אתכם, ואני יודע כמה זה חשוב להבהיר את זה.  

אמר קודם אחד מלוחמי המחתרות, אינני יודע מה שמך, שלא מצליחים להעביר את המסר, אני מבטיח לך שאתה תעביר את זה ברדיו ברשת ב' של קול ישראל בפריים טיים, הנושא הזה הוא מאוד חשוב, אתה צודק וזאת גם המשימה שלנו ואנחנו נעשה את זה. רק כדי שתדעו עוד משפט אחד, כבר מה 9 באפריל מדי יום אנחנו נותנים אייטם ביומן חוץ לאזכר את ה 60 שנה ונמשיך לעשות את זה, וכמו שאני אומר, תזכרו ותעבירו את זה בין החברים, אנחנו רוצים להעביר את המסר. 
 
מרינה סולודקין:

	שמענו וזה נשמע מצוין. 

היו"ר קולט אביטל:

	 מר אלשנסקי ואחריו מר שוב.

מיכאל אלשנסקי:

	אני חבר מועצת עיריית ראשון לציון וגם יו"ר אירגון יוצאי בלה רוסיה, רוסיה הלבנה. בקשר לכסף לרשויות, אני מפחד שזה ייעלם בתוך התקציב או אצל ראש העיר. אני רוצה לשאול מה הפיקוח? היום יש לנו 60,000 שקלים לחגיגות. ראש העיר יכול להגיד, קיבלתם 60, את ה 50 שאתם מקבלים בנוסף, אני לוקח. יש לי חשש בנושא הזה. 

היו"ר קולט אביטל:

	 מר שוב בבקשה. 

ברוך שוב:

	אני קודם כל מבקש סליחה מיושבת הראש על שהרמתי את קולי. אני לא התכוונתי אבל גם טעיתי, כי הסתבר לי תוך כדי הישיבה הזאת שיש 2 גופים, גוף אחד זו הוועדה, הגוף השני הוא הגוף שתכנן את כל הדברים, לשם צריך הייתי להעביר את התלונות  לכן אני מבקש סליחה. להבא אני אצטרך לעבוד איתם. שם תכננו את המדליות, שם תכננו את הבולים, אז סליחה. 
 
היו"ר קולט אביטל:

           יש לנו מייד ישיבה נוספת ותיכף אעביר את רשות הדיבור לחבר הכנסת יורי שטרן. אני רוצה שנתקדם בשלושה דברים. ראשית, אנחנו כוועדה, ואני מקווה שחברי יסכימו לזה, היינו  מבקשים לפנות שוב לשר שרנסקי ולממשלה לשקול מחדש את הקצאת המשאבים, כי מצד אחד חשוב מאוד להקצות את המשאבים לאירועים עצמם. מצד שני, נראה לנו מיותר להוציא כספים מיותרים על עוד פעם מדליות ואולי עוד פעם בולים. לעומת דברים שכבר ישנם ותוכננו. דיבר פה  אדם ואמר דבר שכולנו מתחמקים ממנו והוא, שיש וטרנים שאין להם מה לאכול. אז אולי במקום להוציא 2 מיליון, ולבזבז 2 מיליון על עוד מדליה אחת, אולי אפשר מתוך ה 2 מיליון האלה, להקצות איזושהי קרן ואולי אפילו מרינה, במקום מתנה, להקצות איזושהי קרן, שבהזדמנות הזאת של ה 60 שנה. 

מרינה סולודקין:

	אולי בנוסף, 	


היו"ר קולט אביטל:

	אולי במקום המדליות או במקום כסף מיותר, נדמה לי שאם אפשר היה לכסות את המדליות שנעשו ולדאוג שהן יגיעו לכולם ושהמיליון המיותר הזה שנשאר אחרי שמשלמים להם, אם אפשר גם לעשות איזושהי קרן שתיתן מענה לנזקקים, מה טוב. זה אחד הדברים שהיינו רוצים לצאת מפה. דבר שני. אני מבקשת בכל לשון של בקשה. אני לא הוועדה הציבורית. יורי שטרן הקים ועדה ציבורית וכל מי שעבד על העניין הזה יבורך, אבל לא יכול להיות מצב שכשאנחנו באים לעשות משהו שצריך לשמח את ליבם ולהביע הערכה למה שאנשים עשו במלחמת העולם השנייה, בגבורה, בהתנגדות, חלק ירגישו שהם מיוצגים וחלק ירגישו שהם לא מיוצגים, אין שום סיבה שבעולם. אז אני מבקשת לתקן את המעוות הזה. אני מבקשת שאנחנו פה בוועדה נקבל  את הרשימה של כל האירגונים  וננסה לעשות איזשהו סדר לראות שכולם יש להם יד באירועים עצמם.  

איתן גינת:

	מה עם משרד הביטחון? האם זה לא תפקיד של משרד הביטחון לעשות את הרשימה של הווטרנים, זאת הייתה לחימה, הם היו חיילים. 

היו"ר קולט אביטל:

לא, אני לא חושבת, יש מרכז אירגונים, זה לא תפקידו של משרד הביטחון. גם לנו מותר פה לנסות לקבל רשימה של כולם ולדאוג כוועדה שכולם מיוצגים, זה גם תפקידנו. דבר אחרון אני מאוד מבקשת, אני לא צריכה לקבל את הרשימה אבל אני מבקשת שתוך שבוע נקבל לפחות מידע שסיכמתם ביניכם לפחות היפותטית, בהנחה שהכסף הזה עובר, כמה כל עירייה מקבלת כדי שכל עירייה תדע כיצד לכוון את צעדיה. אני מבקשת את זה, זאת הגישה, לזאת הכוונה. דבר אחרון, אני באמת רוצה להודות לרשות השידור גם על מה שהם הולכים לעשות וגם על הכוונה לכלול את כולם, חבר הכנסת שטרן בבקשה. 

יורי שטרן:

	קודם כל לגבי האירגונים כי זה גרם פה להרבה מאוד מתח. אני פניתי למועצת אירגוני העולים, זו הכתובת שלי, וביקשתי מכל אירגון עולים לתת לי את איש הקשר שלו. כולל עולי  בולגריה, רומניה  וכו'. כולם ישבו בישיבה. רק אירגון עולי צרפת שלח לי רשימה ולכן אתם הוזמנתם. כל האחרים בינתיים לא אמרו מי מרכז אצלם את הנושא הזה של ותיקי מלחמה. 

היו"ר קולט אביטל:

	יורי, אני לא בטוחה שזה צריך לעבור רק דרך אירגוני עולים, לא כולם עולים, הנה הם לא עולים. 

יורי שטרן:

	 ארגוני עולים זה כולל ותיקים. מרכז ניצולי שואה זה ניצולי שואה. 
 
מיכאל מירו:

	 יורי, אני גם אעזור לך בזה. יכול להיות שאנחנו נעשה פנייה גם דרך הרדיו. 

יורי שטרן:

	אני פשוט אומר שלא לכולם הגעתי ואלה המגבלות. אבל מה שאנחנו צריכים לעשות כעת זה שמארגני האירועים הממלכתיים שזה העצרת בלטרון והעצרת ביד ושם, ידאגו שכולם יהיו שם, כמה שיותר מוזמנים.  אני לא רואה כרגע מערכת אחרת חוץ מאירגוני העולים כי זה כולל את העולים הוותיקים ביותר וכולל עולים בלקנים,  כל  המדינות מיוצגות שם.  

היו"ר קולט אביטל:

	 אני גם מבקשת. כיוון שיהיה לנו אירוע שלנו בכנסת, ב 17 במאי, אני רוצה לקבל את הרשימות כדי להזמין את כל הארגונים שלא יצא שמישהו חלילה לא הוזמן. 
 
יורי שטרן:

	 אני אעשה סיבוב נוסף. דבר שני. היה מופע מאוד מרשים ב 31 למרץ בחיפה של להקות הווטרנים הרוסים. אני מתנצל מראש.  מבחינת משרד הקליטה, הם מתכננים מראש ב 17 למאי, שזה במקרה אותו ערב של האירוע פה בכנסת, וזה אמור להיות באשדוד. אני מבקש ממשרד הקליטה למצוא דרך לתמוך במופע הזה כי זה באמת הטוב ביותר ממה שאפשר לעשות לפחות בתקופה כה קצרה וזה דבר שהוא כבר בתכנון. דבר שלישי. ביקשנו בהצעה התקציבית שהגשנו בזמנו לממשלה וגם למשרד האוצר, ביקשנו הקצבות לארגוני הווטרנים. זה חלק מהעניין, וגם למוזיאון הגבורה בחדרה שזה דבר ייחודי. זה נעלם בכלל מכל התוכניות ואני מבקש להחזיר את זה או באמצעות משרד הקליטה או דרך אותו חיסכון בתקציב שאולי ייווצר כתוצאה מהשינויים שאנחנו מבקשים לכלול. מה שעשה מרכז השלטון המקומי בהכנות האלה אלו המון דברים מתוכננים ואני מבקש ממשרד הקליטה להיות באמת ביחד איתם ולא לחלק את הכל מחדש לפי קריטריונים שזה עתה הומצאו. 
 
איתן גינת:

	אני אלמד אתכם דבר שאף אחד מכם לא ידע. דבר עצום על הפשיזם. בזמן מלחמת העולם השנייה היה שיתוף פעולה עם שתי אומות באירופה שהם פשיסטים, אנחנו עבדנו יד ביד עם האיטלקים, 
 
היו"ר קולט אביטל:

	 אני מאוד מצטערת אנחנו חייבים לסיים נשמע את זה בפעם הבאה. 
 
יגאל יאסינוב:

	 אני לא אחזור על הנאמר. אני רק רוצה לבקש מהשר שרנסקי דבר אחד. קודם כל לא לשכוח שזה לא רק שישים שנה ולא רק וטרנים. אלה שהיו גם בצבא כלשהו, או פרטיזנים או מחתרות, גם הם חלק מהאנשים שצריכים לקבל את תשומת הלב. גם  ניצולי השואה, גם  נכים, וכל דור המלחמה. אנחנו בין אותם כספים שקיבלנו ביקשנו ממשרד הקליטה עוד 3 מיליון שקלים שהכסף הזה מיועד לדור המלחמה, לאנשים האלה. זה אולי יהיה מענה לאותו כסף שצריך להגיע לעזרה לאנשים. איננו יכולים להעביר את זה לאירגונים, זה הסכם ממשלתי. אנחנו יכולנו להעביר את זה ומה שעשינו זה שהעברנו את זה למשרד הקליטה והוא יעביר את זה לאן שזה נחוץ. ומשפט אחרון, אני פונה לכל האירגונים. אני חושב שהדבר החשוב שאתם צריכים לעשות היום ב 60 שנה לניצחון זה לבוא למדינה ולממשלה ביחד, ולשנות את כל מה שמתוכנן בצורה כזאת שזה יהיה מקובל על כל הניצולים והווטרנים כי אם תימשך המלחמה בין האירגונים זה לא יביא לשלום ולא יביא לחגיגה.  

היו"ר קולט אביטל:

	 תודה רבה.   

הישיבה ננעלה בשעה 12:50 




















